กลุ่มแบงก์ฉุด SET ปิดเช้าวูบ 9 จุด แนะจับตาธปท.ประกาศปรับเกณฑ์ LTV บ่ายนี้
กลุ่มแบงก์ฉุด SET ปิดเช้าวูบ 9 จุด แนะจับตาธปท.ประกาศปรับเกณฑ์ LTV บ่ายนี้ โดยดัชนีช่วงเช้าปิดที่ระดับ 1,591.63 จุด ลดลง 8.85 จุด หรือ 0.55% มูลค่าการซื้อขาย 2.95 หมื่นล้านบาท
20 ม.ค. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,591.63 จุด ลดลง 8.85 จุด หรือ 0.55% มูลค่าการซื้อขาย 2.95 หมื่นล้านบาท
10 หุ้นกดดัชนีเช้านี้

ด้าน นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) เปิดเผยว่า ตลาดหุ้นไทยเช้านี้ปรับตัวลง อ่อนแอกว่าตลาดหุ้นในภูมิภาคเอเชียที่เช้านี้เคลื่อนไหวทั้งในแดนบวก-ลบเล็กน้อย โดยได้รับแรงกดดันจากหุ้นในกลุ่มแบงก์เป็นหลัก หลังจากที่ผลประกอบการของ SCB ออกมาต่ำกว่าคาดมาก และหนี้ที่ไม่ก่อให้เกิดรายได้ (NPL) ก็ยังเพิ่มขึ้นด้วย ทำให้เกิดแรงขายหุ้นแบงก์ตัวอื่น ๆ ออกมา
อย่างไรก็ดี ให้ติดตามตัวเลขการส่งออกของไทยที่จะออกมาในวันพุธนี้ (22 ม.ค.) ซึ่งตลาดคาดจะติดลบไม่เกิน 2% และยังต้องติดตามการทยอยประกาศผลประกอบการของกลุ่มแบงก์ต่อไป รวมถึงให้ติดตามการประชุมธนาคารกลางยุโรป (ECB) ในวันพฤหัสนี้ด้วย (23 ม.ค.) ส่วนบ่ายนี้ให้ติดตามเรื่องที่ธนาคารแห่งประเทศไทย(ธปท.) จะประกาศการผ่อนปรนมาตรการควบคุมสินเชื่อที่อยู่อาศัย (LTV) หรือไม่ หลังจากมีกระแสข่าวออกมาก่อนหน้านี้
สำหรับแนวโน้มการลงทุนในช่วงบ่ายนี้ นายศราวุธ กล่าวว่า ตลาดฯคงจะยังติดลบอยู่ จากแรงขายที่ยังกดดัน พร้อมให้แนวรับ 1,580 จุด ส่วนแนวต้าน 1,600 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
SCB     มูลค่าการซื้อขาย 6,588.19  ล้านบาท ปิดที่ 103.50 บาท ลดลง  13.50 บาท
BBL     มูลค่าการซื้อขาย 1,708.97 ล้านบาท  ปิดที่ 150.50 บาท ลดลง   3.50 บาท
KBANK   มูลค่าการซื้อขาย 1,508.73  ล้านบาท ปิดที่ 135.50 บาท ลดลง   6.00 บาท
BAM     มูลค่าการซื้อขาย   856.57  ล้านบาท ปิดที่  25.50 บาท เพิ่มขึ้น  0.60 บาท
GPSC    มูลค่าการซื้อขาย   841.89  ล้านบาท ปิดที่  93.50 บาท เพิ่มขึ้น  1.25 บาท